Posljednjih trideset godina hrvatski su građani preživjeli tri stabilizacijska programa, a sve se više zagovara i četvrti, no tko god ga pokrene, morat će biti originalniji od prethodnika jer bi se taj program provodio u bitno drukčijim uvjetima od tadašnjih. Prvi stabilizacijski program je kao premijerka SFRJ (1982.-1986.) pripremila Hrvatica Milka Planinc. Stariji se iz tog razdoblja sjećaju vožnji par-nepar i nestašice uvozne robe. Nakon toga hiperinflacijskom razdoblju pokušao je doskočiti Ante Marković, zamrznuvši plaće. Treći stabilizacijski program, sad u samostalnoj državi Hrvatskoj, proveo je Nikica Valentić. Je li vrijeme za četvrti stabilizacijski program?

Hrvatska će 2015. biti zemlja s najslabijim kretanjem BDP-a u cijeloj Europskoj uniji, najavljeno je u najnovijoj ekonomskoj prognozi Europske komisije. Donosimo popis ljudi koji su najodgovorniji za to što smo na dnu EU.

>>Par-nepar, inflacija? To sad ne igra, država mora rezati – sebe

Donosimo vam pregled svih ljudi od 2000. godine koji su trebali, a nisu spasili Hrvatsku od ekonomskog sloma

IVICA RAČAN

U ovom nizu, koji uključuje sve značajnije političare nakon 2000. godine, najmanje kriv. Preuzeo ekonomiju u rasulu i spašavao je javnim investicijama

RADIMIR ČAČIĆ

Autocestu koju je Savka dovela do Karlovca protegnuo je do Splita. On i Jure Radić prije njega sva ulaganja usmjerili su na beton i nekretnine, što dugove ne vraća.

SLAVKO LINIĆ

Oba puta u Vladi dopalo je ga da uvodi red u javne financije, ali previše je štitio javna poduzeća, uvodio poreze da bi bilo za željeznice, ceste, brodove...

MATO CRKVENAC

Korektno odradio svoj ministarski mandat i skupio novca koliko se od njega tražilo, no kao profesor ekonomije mogao je predvidjeti gdje će to sve završiti

LJUBO JURČIĆ

Premalo je bio u Vladi da bi se Jurčiću stavio veliki teret za krizu. Jedini je pokušao pomoći industriji, spretno je dogovorio prodaju Ine i Željezare Sisak.

GORANKO FIŽULIĆ

Kao poduzetnik mogao je više učiniti na rasterećenju tvrtki i deregulaciji propisa, umjesto toga jako puno putovao i dosta se bavio svojim poslovima.

IVO SANADER

Jedini premijer koji odgovara za veleizdaju, ekonomijom se nije bavio, ali su Račanove mjere donijele rast BDP-a u njegovu mandatu. Kasno priznao da smo u banani.

DAMIR POLANČEC

Tehnomenadžer koji je znao rješavati probleme pojedinih tvrtki, no kao i svi iz plejade HDZ-ovih političara, pravio se da ne vidi što šef radi i što se događa u zemlji.

IVAN ŠUKER

Ministar financija s najviše staža u resoru marljivo skupljao novac i pritiskao na porezne obveznike iako je privatno bio protiv. Nije se usudio dati ostavku iz protesta.

BOŽIDAR KALMETA

Političar za čijeg su mandata spiskane milijarde kuna na namještene poslove, odgovoran za poslovanje problematičnih javnih poduzeća.

JADRANKA KOSOR

Donijela program gospodarskog oporavka, ali nije imala stranačku podršku da ga i provede. Reforme koje je zacrtala i danas stoje na papiru.

ĐURO POPIJAČ

Kao ministar vodio je računa da se njegov potpis ne nađe ni na kakvom sumnjivom dokumentu, dok su državni interesi bili u drugom planu.

DOMAGOJ IVAN MILOŠEVIĆ

Privatni poduzetnik koji je pokušavao privući neke investitore, ali nije ništa učinio na deregulaciji i jednostavnijem poslovanju.

MARTINA DALIĆ

Godinu dana bila ministrica financija, tehnički korektno odradila posao, ali bez reformi za koje se danas zauzima.

ZORAN MILANOVIĆ

Reforme zastale jer premijer nije želio konflikte ni s interesnim skupinama ni s HDZ-om. Dopustio kadroviranje po javnim poduzećima.

BRANKO GRČIĆ

Podcijenio probleme u javnim poduzećima, nije proveo lokalni preustroj, sporo mu stižu sredstva iz fondova Europske unije.

IVAN VRDOLJAK

HNS ima kontrolu nad najvažnijim javnim tvrtkama u zemlji, ali one se ne restrukturiraju. Podbacile mu investicije.

GORDAN MARAS

Strastven u stranačkim obračunima, kao ministar ima samo sitne pobjede, kao što je plaćanje PDV-a nakon naplate.

>>Par-nepar, inflacija? To sad ne igra, država mora rezati – sebe

>> Hrvatska na dnu i zbog klime nesigurnosti Vladinih reformi